חינוך לאורח חיים דמוקרטי חושף את התלמידים למגוון דעות ועמדות ומלמד אותם להתמודד עם דעות מגוונות ועם נרטיבים שונים בכבוד ובסובלנות. התלמידים רוכשים מיומנויות של חשיבה עצמאית וביקורתית, על מנת שיוכלו לבחור באופן מושכל ועצמאי את דרכם ואת עמדותיהם כבני נוער וכאזרחי המדינה לעתיד. חינוך לאורח חיים דמוקרטי כולל גם מתן לגיטימציה לשונות, לפלורליזם, לתפיסות עולם אחרות ולראייה ביקורתית, וקיום דיונים פתוחים בבתי-הספר בסוגיות שעל סדר היום הציבורי ושנתונות במחלוקת ציבורית.